# Sarpsborg Næringsforening

# Årsberetning 2024

Sarpsborg Næringsforening (SN) skal gjennom sine medlemmer og samarbeidspartnere bidra til et bærekraftig, innovativt og attraktivt næringsliv i Sarpsborg.

SN ble i 2014 dannet ved en sammenslåing av Sarpsborg Håndverks- og Industriforening (SHIF) og Vekst i Sarpsborg (VIS). Vi er en medlemsorganisasjon for bedrifter som enten har eller vurderer å etablere virksomhet i Sarpsborg. Foreningen skal bidra til at regionen fremstår som attraktiv for næringsutvikling gjennom målrettet og langsiktig samhandling med næringslivet, kommunen, organisasjoner, utdanningsinstitusjoner og enkeltpersoner.

SN hadde ved årsskiftet ca. 320 medlemmer hvorav 33 alliansepartnere. Medlemmene fordeler seg med hovedandel på virksomheter med 0-10 ansatte og 11-50 ansatte, rundt 10 % av medlemmene har mer enn 50 ansatte. I tillegg har foreningen en liten andel personlige medlemmer. De ordinære medlemmene betaler en medlemsavgift knyttet opp mot antall ansatte, og alliansepartnerne betaler et satsingsbeløp etter særskilt avtale i tillegg til medlemsavgift. Sarpsborg kommune yter driftstilskudd til SN, i tillegg til prosjektmidler i forbindelse med enkelte samarbeidsprosjekter.

Sarpsborg-regionen skal være et attraktivt sted å jobbe, bo og besøke. SN skal bidra til dette gjennom;

* Målrettet og langsiktig samhandling mellom næringslivet, kommunen, organisasjoner, utdanningsinstitusjoner og enkeltpersoner.
* Å gjøre Sarpsborg til den foretrukne regionen for utvikling, etablering og vekst innen industri, handel, service- og kunnskapsbedrifter i vår region.
* Å utvikle Sarpsborg til et foretrukket bosted for arbeidstakere i regionen.
* Å være en aktiv påvirker i saker som er viktige for våre medlemmer.
* Å bidra til næringsutvikling gjennom samarbeid med medlemmer, offentlige aktører, næringsforeninger og andre samarbeidspartnere.

Sarpsborg næringsforening har følgende prioriterte strategiområder:

* Arbeidsplassutvikling og kompetanse
* Bostedsattraktivitet
* Infrastruktur (samferdsel og energi)

Foreningen holder til i leide lokaler i Stjernebygget, i et kontorfellesskap i Sarpsborg som blant annet rommer Sarpsborg Innovasjon (SPIN), NHO Viken Oslo, Etablerertjenesten og ulike virksomheter/start-ups.

Foreningen anses ikke å forurense det ytre miljøet.

Forutsetning om fortsatt drift er lagt til grunn ved utarbeidelse av regnskapet for 2024.

**Styrets kommentarer til årsregnskapet**

* Regnskapet for året viser et årsresultat på - kr 98 799. Dette er et forventet resultat utfra flere planlagte møter og aktiviteter. Det har tidligere år vært drevet med overskudd, som har bidratt til at foreningen har god likviditet og en tilfredsstillende egenkapital. Det har vært jevnt tilsig av medlemmer og det har vært gjennomført en opprydning i medlemsregisteret på nettsiden og omlegging til abo.faktura i regnskapssystemet. Foreningen har knyttet til seg innleide ressurser for markedsføring (bilder/video/sosiale medier) og prosjekter for utvikling av Næringsbyen Sarpsborg.
* Egenkapitalen ved årsskiftet var på kr 3 478 307. Styret anser egenkapitalen som god.
* I 2024 har foreningen valgt å øke aktiviteten og innkjøp av ekstern kompetanse/ spesialisttjenester på ulike fagområder og i forbindelse med behandling av enkeltsaker/prosjekter. Styret gjør løpende vurderinger om hvorvidt foreningen skal ansette et årsverk nr. 2, eller fortsette å kjøpe inn relevant kompetanse ved behov.

Deler av midlene er benyttet i forbindelse med prosjekter for næringsutvikling, spesielt knyttet til helserelatert næring og økning i antall arbeidsplasser i regionen. Det er også gjort en ekstra innsats knyttet til markedsføring av næringsbyen Sarpsborg og Bykraft-samarbeidet i 2024.

* Det er for 2025 budsjettert med et overskudd på kr 50 000. I tillegg til inntekter fra medlemskontingenter og bidrag fra Alliansepartnere, vil Sarpsborg kommune bidra med driftstilskudd.

**Aktivitet i 2024**

Næringsforeningen har vært godt synlig i både tradisjonelle og sosiale medier i 2024, både når det gjelder meningsytring og som kilde på vegne av næringslivet. I tillegg har vi gjennomført rekrutteringstiltak på vegne av våre medlemmer gjennom bilder, tekst og video.

SN har gitt høringsinnspill til følgende høringer i 2024:

* Partnerskap for næringsutvikling (i samarbeid med næringsforeningene i Halden, Fredrikstad og Rakkestad).
* Samferdselsdepartementet – Nasjonal Transportplan: «Godsalternativet» i første fase av NTP (i samarbeid med næringsforeningene i Rakkestad og Halden)
* Østfold fylkeskommune - Handlingsprogram samferdsel 2026-2029
* Østfold fylkeskommune – Fellesuttalelse fra industrien: Innspill til Østfold fylkeskommunes opplegg for videregående utdanning (i samarbeid med LO, Opplæringskontoret for Industrien, 18 industribedrifter og Rakkestad næringsråd).

Videre har vi gitt følgende høringsinnspill i samarbeid med ulike interessenter:

* Innspill til industrimeldingen i samarbeid med næringsforeningene i Halden og Fredrikstad.

Sarpsborg næringsforening er meget godt fornøyd med gjennomføring av Sarpsborg-konferansen på Sarpsborg scene med 210 deltakere til stede 26.september, 2024. Hovedtema for konferansen var Investeringer som utvikler og var en oppfølging av fjorårets tema knyttet til investeringer på >30 milliarder som er planlagt i løpet av de neste 10 årene, og hva som har skjedd siden vi tok opp dette i 2023. Det var mange gode tilbakemelding på at vi fulgte opp tema fra 2023 og gikk videre i forhold til dette, samt at konferansen retter seg mot fremtid og muligheter. Det har vært ytret ønske om at det kan være flere lokale bedrifter og innledere. Vi ønsket at flest mulig kunne delta, og la oss derfor på et moderat prisnivå. Økonomisk havnet vi som budsjettert med et mindre overskudd.

**Faggrupper og møteplasser**

Sarpsborg Næringsforening har fag- og ressursgrupper innen:

* Eiendom
* Infrastruktur
* Teknologi- og industri
* Unge arbeidstakere i Sarpsborg som ønsker et nettverk for utvikling (UNG)

Dette er viktige arbeidsgrupper og møteplasser knyttet opp mot våre prioriterte strategiområder, og består av representanter for våre medlemsbedrifter som innehar ulike kompetanser innen blant annet eiendom, infrastruktur, teknologi og industri, samt representanter for unge i 20-30-årene i næringslivet i UNG-gruppa.

**Arbeidsplassutvikling og kompetanse**

En viktig aktør for vårt arbeid med arbeidsplassutvikling og kompetanse er fag- og ressursgruppen Teknologi og industrigruppa. Gruppa består av produksjonsbedrifter i Sarpsborg-regionen, samt rektor fra Borg vgs og Fagskolen. Gruppa har avholdt jevnlige møter, og gjennomført et arbeid for å styrke søknad til yrkesfag innen tekniske og mekaniske fag. Det er produsert videoer med filmopptak hos de ulike bedriftene for å vise lærlinger og spennende yrkesmuligheter. Disse brukes av aktørene, og SN benytter videoene i sitt kommunikasjonsarbeid, bl.a. i poster på sosiale medier. Det er også startet et arbeid for å utvikle nettverk og deling av kompetanse og utstyr til produksjon og vedlikehold som kan være nyttig for de ulike bedriftene i nettverket.

I 2024 ble forstudien for helserelatert næring/helseklynge, med Sarpsborg næringsforening som prosjekteier og Fredrikstad Medtech som prosjektleder gjennomført og avsluttet. Forstudien ble gjennomført med støtte fra Søndre Østfold IPR og bidrag fra næringslivet. Etter at arbeidet med forstudien var gjennomført, ble det besluttet å gå videre med et forprosjekt for opprettelse av et "Center of Excellence" for helserelatert næring i Søndre Østfold. Det ble søkt om og bevilget midler fra Søndre Østfold IPR. En av hovedformålene med forprosjektet var å arrangere en konferanse for å knytte sammen relevant aktører og belyse muligheter innen helserelatert næring/medtech, som kan gjøre regionen attraktiv for etablering og bidra til å løse fremtidige helseutfordringer gjennom samarbeid mellom kommuner, næringsliv, akademia og helseforetak. Konferansen FutureHealth Østfold ble arrangert på Quality hotel, Sarpsborg, 31.oktober med mange relevante aktører. Sluttrapport for forprosjektet vil foreligge 1.halvår 2025.

**Bostedsattraktivitet og næringsutvikling**

Eiendomsgruppa er en viktig aktør for arbeid med utvikling av nærings- og boligarealer i vår region.

Gruppa har avholdt jevnlige møter og har blant annet vært aktive i arbeidet med arealplan og sentrumsplan. Møtene i eiendomsgruppa holdes hos de ulike medlemmene, og hvert møte starter med presentasjon av den aktuelle virksomheten og deres utviklingsplaner. Gruppa har også gjennomført en studietur til Oslo 4.juni, hvor medlemmer i eiendomsgruppa deltok, og hvor vi også inviterte med politisk ledelse inkl planutvalget og administrasjon v/plan og samfunn.

SN og medlemmer har vært aktive for å komme opp med gode løsninger på parkering i sentrum. Et av de foreslåtte tiltakene er et mobilitetshus som både vil gi gode p-plasser og et spennende bygg som kan transformeres til næring/bolig dersom det i framtiden blir mindre behov for parkering. Sarpsborg kommune har nå satt på en prosjektleder og saksordfører for å komme videre i dette arbeidet, og vi har uttrykt ønske om å bidra i et evt. offentlig-privat samarbeid.

**Infrastruktur**

Infrastrukturgruppa har jobbet mye med fremdrift på Bypakke Nedre Glomma, særlig med tanke på bygging av ny Sarpsbru. Jernbaneutbygging har også vært et viktig tema, både når det gjelder Intercity (to tog i timen til Sarpsborg), økt godskapasitet og Østre linje. For å sikre god dialog og samarbeid, har også leder av Bypakke Nedre Glomma og direktør for plan og samfunn i Sarpsborg kommune deltatt i noen av møtene.

Et annet viktig område innen infrastruktur er energi (kraftutbygging og nettilgang). Her jobbes det i en arbeidsgruppe med representanter fra kommuner og næringsforeninger i Halden, Fredrikstad og Sarpsborg.

**UNG – Sarpsborg næringsforening**

11.juni, 2024 arrangerte UNG – Sarpsborg næringsforening konferansen «Up and coming» på Quality hotell. Det var ca 70 unge fra næringslivet. Fokus var på å synliggjøre unge i Sarpsborgs næringsliv og deres historier og erfaringer. Det ble også gjennomført workshop med ulike prosjekter innen byutvikling. Mange gode tilbakemelding på konferansen og gjennomføringen, og det er ønske om å videreføre dette som en årlig konferanse. Det var også kåring av årets «Up and Coming», og blant flere nominerte var det Tobias Gyllensten fra Ove Skår som ble tildelt prisen. En stor takk til leder av UNG-gruppa Sandra Widlund Friberg for godt gjennomført konferanse i samarbeid med en arbeidsgruppe.

**Møteplasser**

Det er gjennomført seks frokostmøter, et medlemsmøte på ettermiddagen som ble lagt til Rudskogen motorsenter, samt et julelunsjmøte for våre medlemmer. Frokostmøtene har vært godt besøkt med gjennomsnittlig 100 deltakere pr møte. Julelunsjmøtet hadde meget god påmelding med totalt 150 deltakere. Tema for møtene har vært knyttet til våre strategiområder (arbeidsplassutvikling og kompetanse, bostedsattraktivitet og infrastruktur), og på møtene har vi også fått gode presentasjoner av flere av våre medlemsbedrifters utvikling og planer. Noen av møtene har vært gjort i samarbeid med andre; Felles frokostmøte med Fredrikstad næringsforeningen hvor vi inviterte ordfører i begge byer for å snakke om samarbeid. Frokostmøte i samarbeid med Sarpsborg 08. Møte i samarbeid med Rakkestad næringsråd, på Rudskogen.

Alliansepartnermøte ble gjennomført i forkant av årsmøtet.

Det har også vært arrangert nettverksmøter i samarbeid med Fredrikstad og Halden. Dette gjelder CFO-nettverket og HR-nettverket for kompetansetilflyttere.

I 2024 er det jobbet videre med SPIN – Sarpsborg Innovasjon for å etablere innovasjons-/gründermiljø i Sarpsborg. Vi er fornøyde med at SPIN er etablert i samarbeid med relevante aktører. Sarpsborg næringsforening er del av styringsgruppen som også består av Smart Innovation Norway, Blender, Sarpsborg kommune, Inspiria, Innovasjon Norge, Høyskolen i Østfold og Vingulmark Eiendom. Med behov for ytterligere ressurser i Sarpsborg næringsforening, er det inngått en avtale med SPIN/Smart Innovation Norway om leie av en 20 % ressurs fra nettverket.

Samarbeidet med Sarpsborg kommune og iSarpsborg om utvikling av Sarpsborg sentrum er formalisert gjennom Bykraft. Gjennom samarbeidet jobbes det med ulike byutviklingsprosjekter. Samarbeidet videreføres i 2024 og vi vil i tiden framover jobbe å for å få enda mer kraft i arbeidet med markedsføring av Næringsbyen Sarpsborg. Les mer om [Bykraft](https://www.sarpsborg.com/aktuelt/samarbeidsavtale-om-bykraft/) på Sarpsborg kommunes nettsider.

I 2024 var SN delaktig i å arrangere fag- og svennebrevutdeling på Quality Hotel i Sarpsborg for kandidater som har hatt sin læretid/praksistid i bedrifter/videregående skoler i Sarpsborg, i samarbeid med Østfold fylkeskommune, og næringsforeningen leder holdt en hilsen til de mottagerne av fag- og svennebrev, samt kompetansebevis.

Sarpsborg næringsforening er medlem i Partnerskap for Næringsutvikling i Østfold som skal bidra til vekst i næringslivet i regionen. Søndre Østfold IPR er et fora opprettet av kommunene Sarpsborg, Fredrikstad, Hvaler, Halden, Rakkestad og Aremark, og jobber blant annet med næringsutvikling i regionen. Næringsforeningene i de aktuelle kommunene er viktige samarbeidspartnere.

Daglig leder Mariann Karlsen er styremedlem i styret i Borg Havn IKS og utvalgte datterselskap, samt i Smart Innovation Norway. Mariann Karlsen sitter også i styringsgruppen for SPIN.

Styret vil takke alle våre medlemmer og alliansepartnere for avgjørende støtte i form av midler, ressurser og kompetanse gjennom 2024.

Sarpsborg, 11.mars 2025

I styret for Sarpsborg Næringsforening

Kristian Walstad (styreleder) sign Dag Arthur Aasbø (styremedlem) sign.

Per Bjørnar Wiig (styremedlem) sign Anja Arnesen (styremedlem) sign.

Ane S. Tømmerås (styremedlem) sign Lasse A. Fosby (styremedlem) sign